Z. Horváth, poslanec: (2008-10-21):
Na mimoriadnom rokovaní vlády doterajšia premiérova definitíva padla. Druhý pilier sa znovu otvára. A to na sedem a pol mesiaca. Pýtam sa pani ministerky, budúci rok na jeseň prídete s návrhom na jeden rok, v roku 2010 opäť na dva roky možno otvoríte, v roku 2012 možno na päť rokov? Prosím vás, povedzte občanom Slovenskej republiky, sporiteľom, dokedy ich chcete terorizovať? Toto pán premiér zdôvodní nasledovne, citujem. „Dávame priestor klientom dôchodkových spoločností, aby sa slobodne rozhodli, či chcú pri týchto mínusových výsledkoch zostať, či chcú znášať spojené riziká s krízou, alebo si zvolia iný spôsob šetrenia na zabezpečenie v starobe.“ Ďalej pán premiér tvrdí, že je to práve druhý pilier, ktorý je na Slovensku svetovou finančnou krízou postihnutý najviac. Pomáha si aj číslami. Všetky skupiny fondov, teda konzervatívne, vyvážené aj rastové sú podľa neho za posledných 12 mesiacov v mínuse. Asociácia dôchodkových správcovských spoločností hovorí o opaku. Druhý pilier je podľa nej finančnou krízou nie najviac, ale najmenej poškodená zložka finančného trhu. Nuž ja ako poslanec Národnej rady Slovenskej republiky, ale ako i občan, ale ako i sporiteľ v druhom pilieri určite viac dôverujem v tejto chvíli DSS-kám ako predsedovi vlády Robertovi Ficovi. Premiér si pre spochybnenie sporenia na penziu zvolil výnosy tak, aby boli nízke, ba dokonca záporné. Dôchodkové spoločnosti prinášajú iné čísla. Priemerná miera zhodnotenia dôchodkových fondov sa napriek vplyvu svetovej krízy od ich vzniku až dodnes pohybuje v plusových hodnotách od 8 do 13 %, uvádza sa v stanovisku asociácie. Aj to je pravda, že na dôchodkové sporenie sa treba pozerať ako na dlhodobý investičný produkt. Preto jeho výsledky nie je správne hodnotiť v každom výkyve na trhu. Predseda vlády ich zatiaľ hodnotil len vtedy, keď trhy klesali. Obdobie rastu vždy opomenul, nuž či zámerne, posúďte sami. Ekonómovia si myslia, že ak sa druhý pilier bude každú chvíľu otvárať, obmedzí sa penzijným správcom možnosť robiť dlhodobé investície, čo znižuje spoľahlivosť systému, jeho efektívnosť a výnosnosť, teda aj sumu, ktorú si ľudia na penziu našetria. Čo tak, pani ministerka, otvoriť druhý pilier natrvalo? Bolo by to podľa môjho názoru menšie zlo, hoci ani takýto návrh nie je dobrým riešením, avšak považujem to za lepšie riešenie ako riziko, že sa systém bude otvárať ešte niekoľkokrát. Ak toto však neprejde, tak nie je hlavný účel jeho otvorenia zodpovednosť občana a jeho slobodné rozhodnutie, ale presun finančných zdrojov do priebežného systému, teda do Sociálnej poisťovne. Toto nakoniec potvrdzuje aj návrh štátneho rozpočtu na rok 2009. Ako? Nuž príjmy rozpočtu v sociálnej oblasti stúpli o viac ako 5,7 miliardy a schodok rozpočtu zhruba o 11,75 miliardy, ale keďže sa zvýšili aj príjmy Sociálnej poisťovne takmer o 7 miliárd Sk, všetko účtovne sedí a celkový deficit verejného sektora v roku 2009 zostáva na úrovni 1,7 % HDP. Nuž a viete, odkiaľ získa Sociálna poisťovňa tých 7 miliárd Sk? No z druhého piliera. Tak, že vláda Slovenskej republiky vyženie z druhého piliera sporiteľov a ich peniaze zajtra rozdá na kupovanie si hlasov. Táto štátna poisťovňa totiž úplne vážne počíta s tým, že druhý pilier opustí 150-tisíc sporiteľov. Týmto aspoň zreteľne vidieť, že nie finančná kríza, ale materiálne záujmy koaličných strán vedú k otvoreniu druhého piliera a som o tom presvedčený, potrebujú ich na financovanie svojich dnešných priorít. Je to nehorázne, myslím si, že toto je takou najväčšou krádežou na občanoch Slovenska. Opierať však verejné financie o odhad, že 150-tisíc ľudí sporenie na dôchodok zavrhne, je sadať si, pani ministerka, na suchý konár. Ďakujem pekne za pozornosť. (Potlesk.)